भोपाल। 19 नगरीय निकाय चुनाव में प्रदेश के दोनों प्रमुख दल भाजपा और कांग्रेस के बागी प्रत्याशी पार्टी की नाक में दम किए हुए हैं। आदिवासी इलाकों में होने जा रहे इन चुनावों को 2018 के पहले एक तरह से लिटमस टेस्ट माना जा रहा है। दरअसल, प्रदेश में 2018 के लिए सत्ता संघर्ष शुरू हो चुका है। दोनों प्रमुख दल अब माहौल सुधारने की दिशा में कोई कसर नहीं छोड़ना चाहते। यही कारण है कि 19 नगरीय निकाय के चुनाव में अधिकतम सीटों पर जीत दर्ज करने के लिए दोनों दल अपनी पूरी ताकत लगाए हुए हैं। लेकिन दोनों दलों के समीकरणों को उनके ही बागी प्रत्याशी बिगाड़ रहे हैं। जहां तक सत्ताधारी दल भाजपा की बात है तो प्रदेश में उसकी परेशानियां कम होने का नाम नहीं ले रही हैं। अटेर और चित्रकूट विधानसभा का उपचुनाव हारने के बाद पार्टी पूरी ताकत मुंगावली और कोलारस में संभावित उपचुनाव में लगाए हुए है। इसके बावजूद पार्टी को अब तक यहां परिस्थितियों को अपने अनुकूल बनाने में निर्णायक मदद नहीं मिल पाई है। मंगलवार को मुख्यमंत्री शिवराज सिंह चौहान ने मुख्यमंत्री निवास पर दोनों ही विधानसभा क्षेत्रों के 150 से ज्यादा लोगों की बैठक ली जिसमें संभावित प्रत्याशियों से भी चर्चा की है। दोनों क्षेत्रों में भाजपा की सक्रियता देख कांग्रेस नेता ज्योतिरादित्य सिंधिया ने भी सक्रियता बढ़ा दी है। कल से सिंधिया और प्रदेश अध्यक्ष अरुण यादव एक साथ करीला जाएंगे।
बहरहाल मुंगावली और कोलारस में जी जान से जीतने की कोशिश में जुटे दोनों दलों के लिए नगरीय निकाय चुनाव में बागियों ने नए सिरे से मुश्किलें पैदा कर दी हैं। मसलन, धार नगरपालिका के लिए भाजपा द्वारा प्रत्याशी बनाए गए अनिल जैन बाबा को भाजपा के ही बागी प्रत्याशी अशोक जैन से कड़ी चुनौती मिल रही है। अनिल जैन पूर्व केंद्रीय मंत्री विक्रम वर्मा के समर्थक हैं। इसके बावजूद बागी प्रत्याशी को चुनाव लड़ने से नहीं रोक पाए। यहां तक कि अशोक जैन के पक्ष में विहिप, बजरंग दल और आरएसएस के कार्यकर्ता खुलकर चुनाव प्रचार कर रहे हैं। इसी तरह मनावर में भी भाजपा नेता दिनेश शर्मा ने अपनी पत्नी स्वाति को मैदान में उतार दिया है। स्वाति दिनेश शर्मा को पूर्व सांसद छतरसिंह दरबार का समर्थक माना जाता है जो पूर्व मंत्री रंजना बघेल का विरोधी गुट है। इसी तरह कांग्रेस के बालमुकुंद सिंह गौतम और मोहन सिंह बुंदेला के बीच भी ऊपरी तौर पर भले ही सुलह हो गई हो लेकिन अंदर ही अंदर बागी प्रत्याशी के पक्ष में किया जा रहा है। धार में जहां पार्टी ने पर्वत सिंह चौहान को प्रत्याशी बनाया है तो उनके सामने कांग्रेस नेता अनिल तिवारी निर्दलीय खड़े हो गए हैं। यहां पार्षद पद के लिए खड़े हुए कांग्रेस के चार बागी प्रत्याशी सारे समीकरण गड़बड़ाए हुए हैं। इसी तरह धामनोद नगर पंचायत में अधिकृत अध्यक्ष प्रत्याशी संजय पंवार को बागी विष्णु पाटीदार कड़ी चुनौती दे रहे हैं। उधर राघौगढ़ नगर पंचायत की अध्यक्ष प्रत्याशी आरती सोनी के सामने बागी प्रत्याशी ऋतु भार्गव खासी मुश्किलें बढ़ा रही हैं। ऐसी स्थिति मनावर नगर पंचायत की कांग्रेस प्रत्याशी संगीता पाटीदार के सामने जिला महिला कांग्रेस की अध्यक्ष रही लक्ष्मी जाट निर्दलीय लड़कर पार्टी की परेशानियों में इजाफा कर रही हैं। वहीं राजपुर नगर पंचायत में कांग्रेस प्रत्याशी ज्ञानेश चौधरी के सामने पूर्व नगर पंचायत प्रत्याशी राजेंद्र मालवीय ने अपनी पत्नी मंजू मालवीय को खड़ा कर पार्टी की दिक्कत बढ़ा दी है।
कुल मिलाकर नगरीय निकाय के चुनाव में दोनों ही दलों भाजपा और कांग्रेस को बागियों से कड़ी चुनौती मिल रही है। भाजपा ने जैसे-तैसे सेंधवा नगर पािलका अध्यक्ष का चुनाव निर्विरोध करा भी लिया तो भी आपराधिक रिकॉर्ड का परिवाद होने से चौतरफा आलोचनाओं का सामना करना पड़ रहा है। इन चुनावों के बाद माहौल के बारे में संकेत तो मिलेंगे ही लेकिन फिलहाल दोनों दलों की समझ में आ गया है कि 2018 में सबसे कठिन काम टिकट वितरण का ही रहेगा।